[pic] | EUROOPAN YHTEISÖJEN KOMISSIO |

Bryssel 27.5.2005

KOM(2005) 228 lopullinen

Ehdotus

NEUVOSTON ASETUS

tiettyjen Kongon demokraattista tasavaltaa koskevien rajoittavien toimenpiteiden käyttöönotosta ja asetuksen (EY) N:o 1727/2003 kumoamisesta

(komission esittämä)

PERUSTELUT

- Sen vuoksi, että laiton aseiden kulku Kongon demokraattiseen tasavaltaan ja Kongon demokraattisessa tasavallassa jatkuu, YK:n turvallisuusneuvosto antoi Yhdistyneiden Kansakuntien peruskirjan VII luvun mukaisesti 18 päivänä huhtikuuta 2005 päätöslauselman 1596 (2005), jossa muun muassa laajennetaan YK:n turvallisuusneuvoston päätöslauselmassaan 1493 (2003) määräämä aseidenvientikielto koskemaan kaikkia vastaanottajia Kongon demokraattisessa tasavallassa. Yhdistyneiden Kansakuntien turvallisuusneuvosto päätti joistakin aseidenvientikieltoa koskevista poikkeuksista.

- Yhdistyneiden Kansakuntien turvallisuusneuvoston päätöslauselmassa 1596 (2005) vahvistetun aseidenvientikiellon täytäntöön panemiseksi neuvosto hyväksyi yhteisen kannan 2005/XXX/YUTP.

- Yhteisen kannan 2005/XXX/YUTP mukainen kielto toimittaa Kongon demokraattisessa tasavallassa tapahtuvaan sotilastoimintaan liittyvää teknistä tai rahoitustukea kuuluu perustamissopimuksen soveltamisalaan ja vaatii erityistä yhteisön lainsäädäntöä. Komissio ehdottaa, että toimenpide toteutetaan neuvoston asetuksella.

Ehdotus

NEUVOSTON ASETUS

tiettyjen Kongon demokraattista tasavaltaa koskevien rajoittavien toimenpiteiden käyttöönotosta ja asetuksen (EY) N:o 1727/2003 kumoamisesta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 60 ja 301 artiklan,

ottaa huomioon Kongon demokraattisen tasavallan vastaisista rajoittavista toimenpiteistä xx päivänä yy 2005 hyväksytyn yhteisen kannan 2005/xxx/YUTP,[1]

ottaa huomioon komission ehdotuksen[2],

sekä katsoo seuraavaa:

(1) Lokakuun 21 päivänä 2002 hyväksytyssä neuvoston yhteisessä kannassa 2002/829/YUTP[3] kielletään aseiden ja niiden kaltaisten tarvikkeiden toimittaminen Kongon demokraattiseen tasavaltaan.

(2) Yhdistyneiden Kansakuntien turvallisuusneuvosto päätti 28 päivänä heinäkuuta 2003 tekemässään päätöslauselmassa 1493 (2003), jäljempänä ’päätöslauselma 1493 (2003)’, kieltää aseiden ja niiden kaltaisten tarvikkeiden viennin Kongon demokraattiseen tasavaltaan sekä sotilastoimintaan liittyvän avun, neuvonnan ja koulutuksen antamisen kaikille Pohjois- ja Etelä-Kivun ja Iturin alueilla toimiville aseistautuneille ryhmille ja sotilasjoukoille sekä sellaisille ryhmille, jotka eivät ole Kongon demokraattisen tasavallan siirtymäkautta koskevan laajan ja kattavan sopimuksen osapuolia.

(3) Syyskuun 29 päivänä 2003 hyväksytyssä neuvoston yhteisessä kannassa 2003/680/YUTP[4] säädetään yhteisen kannan 2002/829/YUTP muuttamisesta päätöslauselmassa 1493 (2003) vahvistettujen toimenpiteiden mukaiseksi. Eräät näistä toimenpiteistä on pantu täytäntöön yhteisön tasolla neuvoston asetuksella (EY) N:o 1727/ 2003[5].

(4) Sen vuoksi, että laiton aseiden kulku Kongon demokraattiseen tasavaltaan ja Kongon demokraattisessa tasavallassa jatkuu, YK:n turvallisuusneuvosto antoi Yhdistyneiden Kansakuntien peruskirjan VII luvun mukaisesti 18 päivänä huhtikuuta 2005 päätöslauselman 1596 (2005), jäljempänä ’päätöslauselma 1596 (2005)’, jossa muun muassa laajennetaan aseidenvientikielto koskemaan kaikkia vastaanottajia Kongon demokraattisessa tasavallassa. Päätöslauselmassa 1596 (2005) määrätään joistakin poikkeuksista aseidenvientikieltoon.

(5) Yhteisessä kannassa 2005/…/YUTP vahvistetaan yhteisessä kannassa 2002/829/YUTP asetetut vientiä ja muuta toimintaa koskevat kiellot sekä säädetään lisäpoikkeuksesta aseidenvientikieltoon ja asiaan liittyvän avun toimittamiskieltoon poikkeusluettelon yhdenmukaistamiseksi päätöslauselman 1596 (2005) kanssa. Koska tätä poikkeusta sovelletaan tietynlaisen teknisen avun ja rahoitustuen kieltoon, asetus (EY) N:o 1727/2003 olisi muutettava vastaavasti. Tässä muutoksessa olisi suotavaa muuttaa mainitussa asetuksessa annetut sotilastoimintaan liittyvät teknisen avun, rahoituksen ja rahoitustuen toimituskieltoa koskevat säännökset vastaamaan viime aikaista käytäntöä.

(6) Sotilastoimintaan liittyvän teknisen avun toimituskielto kuuluu perustamissopimuksen soveltamisalaan. Kilpailun vääristymisen ehkäisemiseksi kiellon täytäntöönpanoon tarvitaan yhteisön osalta yhteisön toimenpiteitä. Tässä asetuksessa yhteisön alueella olisi tarkoitettava niitä jäsenvaltioiden alueita, joihin sovelletaan Euroopan yhteisön perustamissopimusta siinä määrätyin edellytyksin.

(7) Tarkoituksenmukaisuuden vuoksi komissiolla olisi oltava valtuudet muuttaa tämän asetuksen liitteitä.

(8) Tässä asetuksessa säädettyjen toimenpiteiden tehokkuuden varmistamiseksi tämän asetuksen olisi tultava voimaan päivänä, jona se julkaistaan.

(9) Selvyyden vuoksi olisi korvattava asetus (EY) N:o 1727/2003 uudella asetuksella, joka sisältää kaikki asianomaiset säännökset sotilastoimintaan Kongon demokraattisessa tasavallassa liittyvän teknisen tai rahoitustuen toimituskiellosta,

ON ANTANUT TÄMÄN ASETUKSEN:

1 artikla

Tässä asetuksessa tarkoitetaan:

1. 'teknisellä avulla' kaikkea teknistä tukea, joka liittyy korjaamiseen, kehittämiseen, valmistukseen, kokoamiseen, testaamiseen, kunnossapitoon tai muuhun tekniseen palveluun, ja se voi olla muodoltaan ohjausta, neuvontaa, koulutusta, käytännön tietojen tai taitojen välittämistä tai konsulttipalveluja. Tekninen apu sisältää avun antamisen suullisessa muodossa;

2. 'pakotekomitealla' päätöslauselman 1533 (2004) 8 kohdan mukaisesti perustettua Yhdistyneiden Kansakuntien turvallisuusneuvoston komiteaa.

2 artikla

Kielletään:

(a) sotilastoimintaan liittyvän teknisen avun myöntäminen, myynti, toimitus tai siirto suoraan tai välillisesti Kongon demokraattisessa tasavallassa oleville henkilöille, yhteisöille tai elimille tai käytettäväksi siellä;

(b) sotilastoimintaan liittyvän rahoituksen tai rahoitustuen, myös avustusten, lainojen ja vientiluottovakuutusten myöntäminen aseiden tai niiden kaltaisten tarvikkeiden myymiseksi, toimittamiseksi, siirtämiseksi tai viemiseksi taikka niihin liittyvän teknisen avun ja muiden palvelujen antamiseksi, myymiseksi, toimittamiseksi tai siirtämiseksi suoraan tai välillisesti Kongon demokraattisessa tasavallassa olevalle henkilölle, yhteisölle tai elimelle tai siellä käytettäväksi;

(c) tietoinen ja tarkoituksellinen osallistuminen toimiin, joiden suorana tai välillisenä tavoitteena tai seurauksena on edellä a ja b alakohdassa tarkoitettujen toimien edistäminen.

3 artikla

1. Poiketen siitä, mitä 2 artiklassa säädetään, palvelujen tarjoajan sijoittautumisjäsenvaltion toimivaltaiset viranomaiset, jotka on lueteltu liitteessä, voivat antaa luvan:

(a) aseisiin ja niihin liittyviin tarvikkeisiin liittyvän teknisen avun, rahoituksen ja rahoitustuen antamiseen, jos kyseinen apu on tarkoitettu yksinomaan Yhdistyneiden Kansakuntien Kongon demokraattisessa tasavallassa olevien tarkkailijajoukkojen tukemiseen ja käyttöön.

(b) aseisiin ja niihin liittyviin tarvikkeisiin liittyvän teknisen avun, rahoituksen ja rahoitustuen antamiseen, jos kyseinen apu on tarkoitettu yksinomaan Kongon demokraattisessa tasavallassa toimivien armeijan ja poliisin yksiköiden tukemiseen ja käyttöön edellyttäen, että:

- edellä mainittujen yksiköiden integraatioprosessi on saatettu päätökseen tai

- ne ovat, kukin tahollaan, joko Kongon demokraattisen tasavallan kansallisten poliisivoimien tai asevoimien integroituneen pääesikunnan alaisuudessa tai

- niiden integroitumisprosessi jatkuu edelleen, muilla kuin Kongon demokraattisen tasavallan Pohjois- ja Etelä-Kivun maakuntien ja Iturin alueella;

(c) ei-tappaviin sotatarvikkeisiin liittyvän teknisen avun, rahoituksen ja rahoitustuen antamiseen, jos kyseinen apu on tarkoitettu pelkästään humanitaarista tai suojaavaa käyttöä varten, jos tällaisen avun tai palvelun antamisesta on etukäteen ilmoitettu pakotekomitealle.

2. Lupaa ei anneta, jos on kyse jo tapahtuneesta toiminnasta.

4 artikla

Komissio ja jäsenvaltiot ilmoittavat toisilleen välittömästi tämän asetuksen nojalla toteutetuista toimenpiteistä ja toimittavat toisilleen hallussaan olevat tähän asetukseen liittyvät asiaankuuluvat tiedot, erityisesti tiedot rikkomuksista ja täytäntöönpano-ongelmista sekä kansallisten tuomioistuinten antamista tuomioista.

5 artikla

1. Komissio valtuutetaan muuttamaan liitettä jäsenvaltioiden toimittamien tietojen perusteella.

2. Rajoittamatta Yhdistyneiden Kansakuntien peruskirjan mukaisia jäsenvaltioiden oikeuksia ja velvollisuuksia komissio pitää yllä kaikkia tarvittavia yhteyksiä pakotekomiteaan tämän asetuksen tehokasta täytäntöönpanoa varten.

6 artikla

Jäsenvaltioiden on säädettävä tämän asetuksen säännösten rikkomiseen sovellettavista seuraamuksista ja toteutettava kaikki tarvittavat toimenpiteet sen varmistamiseksi, että ne pannaan täytäntöön. Seuraamusten on oltava tehokkaita, oikeasuhteisia ja varoittavia.

Jäsenvaltioiden on annettava nämä säännökset komissiolle tiedoksi viipymättä asetuksen tultua voimaan ja ilmoitettava sille kaikista myöhemmistä muutoksista.

7 artikla

Tätä asetusta sovelletaan:

(a) yhteisön alueella sen ilmatila mukaan luettuna ja jäsenvaltion lainkäyttövallan alaisessa ilma-aluksessa tai muussa aluksessa,

(b) yhteisön alueella tai sen ulkopuolella olevaan jäsenvaltion kansalaiseen,

(c) oikeushenkilöön, ryhmään tai yhteisöön, joka on perustettu tai muodostettu jonkin jäsenvaltion lainsäädännön mukaisesti,

(d) yhteisössä liiketoimintaa harjoittavaan oikeushenkilöön, ryhmään tai yhteisöön.

8 artikla

Kumotaan asetus (EY) N:o 1727/2003.

9 artikla

Tämä asetus tulee voimaan päivänä, jona se julkaistaan Euroopan unionin virallisessa lehdessä .

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä […].

Neuvoston puolesta

Puheenjohtaja

LIITE

Luettelo 3 artiklassa tarkoitetuista toimivaltaisista viranomaisista

(jäsenvaltiot täydentävät)

BELGIA

TŠEKKI

TANSKA

SAKSA

VIRO

KREIKKA

ESPANJA

RANSKA

IRLANTI

ITALIA

KYPROS

LATVIA

LIETTUA

LUXEMBURG

UNKARI

MALTA

ALANKOMAAT

ITÄVALTA

PUOLA

PORTUGALI

SLOVENIA

SLOVAKIA

SUOMI

RUOTSI

YHDISTYNYT KUNINGASKUNTA

EUROOPAN YHTEISÖ

Euroopan yhteisöjen komissio

Ulkosuhteiden pääosasto

Linja A - Yhteinen ulko- ja turvallisuuspolitiikka (YUTP) ja Euroopan turvallisuus- ja puolustuspolitiikka (ETPP): komission koordinointi ja osallistuminen

Yksikkö A.2: Oikeudelliset ja institutionaaliset kysymykset, YUTP:n yhteiset toiminnat, sanktiot, Kimberleyn prosessi

CHAR 12/163

B - 1049 Bruxelles/Brussel

Puh. (32-2) 296 25 56

Faksi (32-2) 296 75 63

Sähköpostiosoite: Relex-Sanctions@cec.eu.int

[1] EUVL L

[2] EUVL C [...], [...], s. [...].

[3] EYVL 285, 23.10.2002, s. 1.

[4] EUVL L 249, 1.10.2003, s. 64.

[5] EUVL L 249, 1.10.2003, s. 5.